P9_TA(2020)0378

Стратегия на ЕС за Съюза на сигурност

Резолюция на Европейския парламент от 17 декември 2020 г. относно Стратегията на ЕС за Съюза на сигурност (2020/2791(RSP))

(2021/C 445/17)

Европейският парламент,

— като взе предвид Договора за Европейския съюз (ДЕС), и по-специално членове 2 и 3 от него, и Договора за функционирането на Европейския съюз (ДФЕС), и по-специално членове 4, 16, 67, 70 — 72, 75, 82 — 87 и 88 от него,

— като взе предвид Хартата на основните права на ЕС, и по-специално членове 6, 7, 8, 11, 14, 21 и 24 от нея,

— като взе предвид съобщението на Комисията от 24 юли 2020 г. относно Стратегията на ЕС за Съюза на сигурност (COM(2020)0605),

— като взе предвид съобщението на Комисията от 24 юли 2020 г. относно стратегията на ЕС за по-ефективна борба със сексуалното насилие над деца (COM(2020)0607),

— като взе предвид съобщението на Комисията от 24 юли 2020 г. относно плана за действие на ЕС относно трафика на огнестрелни оръжия за периода 2020 — 2025 г. (COM(2020)0608),

— като взе предвид съобщението на Комисията от 24 юли 2020 г. относно Програмата и Плана за действие на ЕС относно наркотиците (COM(2020)0606),

— като взе предвид съобщението на Комисията от 9 декември 2020 г., озаглавено: „Програма за борба с тероризма за ЕС: Предвиждане, предотвратяване, защита, отговор“ (COM(2020)0795),

— като взе предвид своята резолюция от 19 септември 2019 г. относно прилагането на законодателството на Съюза за борба с изпирането на пари (1),

— като взе предвид своята резолюция от 10 юли 2020 г. относно всеобхватна политика на Съюза за предотвратяване на изпирането на пари и финансирането на тероризма — план за действие на Комисията и други неотдавнашни събития (2),

— като взе предвид своята резолюция от 12 декември 2018 г. относно констатациите и препоръките на специалната комисия относно тероризма (3),

— като взе предвид резолюцията си от 19 септември 2019 г. относно значението на европейската историческа памет за бъдещето на Европа (4),

— като взе предвид своята резолюция от 19 юни 2020 г. относно протестите срещу расизма след смъртта на Джордж Флойд (5),

— като взе предвид своята резолюция от 26 ноември 2019 г. относно правата на децата по повод на 30-ата годишнина от Конвенцията на ООН за правата на детето (6),

— като взе предвид решението на Съда на Европейския съюз (Съда на ЕС) от 6 октомври 2020 г. по съединени дела C-511/18 La Quadrature du Net и др., C-512/18 French Data Network и др. и C-520/18 Ordre des barreaux francophones et germanophone и др.,

— като взе предвид съдебната практика на Съда на Европейския съюз относно масовото наблюдение и съхраняване на данни,

— като взе предвид съобщението на Комисията от 12 септември 2018 г. относно Европа, която закриля: инициатива за разширяване на компетентността на Европейската прокуратура с цел включване в нея на борбата срещу трансграничните терористични престъпления (COM(2018)0641),

— като взе предвид неотдавнашните доклади на Европол (7),

— като взе предвид член 132, параграф 2 от своя Правилник за дейността,

— като взе предвид предложението за резолюция на комисията по граждански свободи, правосъдие и вътрешни работи,

А. като има предвид, че политиката на сигурност на Съюза трябва да продължава да се основава на ценностите, на които е основан ЕС и които са заложени в член 2 от ДЕС, включително принципите на демокрацията, индивидуалните свободи и правовата държава, както и в Хартата на основните права; като има предвид, че правото на сигурност, заложено в член 6 от Хартата, се отнася до сигурността от неоправдани арести, обиски и други държавни намеси; като има предвид, че европейският проект се основава на идеята за отворено общество; като има предвид, че всяко ограничаване на упражняването на тези права и свободи обаче трябва да бъде предвидено със закон и да зачита същността на тези права и свободи; като има предвид, че при спазване на принципа на пропорционалност ограничения може да бъдат налагани само ако са необходими и ако действително отговарят на признати от Съюза цели от общ интерес или на необходимостта да се защитят правата и свободите на други хора;

Б. като има предвид, че новата Стратегия на ЕС за Съюза на сигурност следва да осигури подходящи ответни мерки за ефективно справяне със съществуващите и нововъзникващите предизвикателства в бързо променящия се европейски контекст на заплахи за сигурността; като има предвид, че Комисията определи като основни предизвикателства киберпрестъпността, включително кражбата на самоличност, киберсигурността, хибридните атаки, дезинформацията, терористичните нападения и организираните престъпления, простиращи се от трафика на хора, търговията с огнестрелни оръжия и трафика с наркотици до финансовите и икономическите престъпления и престъпленията срещу околната среда;

В. като има предвид, че през 2019 г. тенденцията по отношение на броя терористични нападения в ЕС беше низходяща, но наскоро ЕС остана свидетел на нови терористични нападения; като има предвид, че редица нападения, извършени от крайнодесни екстремисти, не бяха официално признати за терористични нападения (8); като има предвид, че заплахата от джихадистки тероризъм остава висока, и като има предвид, че заплахата от крайнодесен тероризъм нарасна през последните години; като има предвид, че в някои държави членки продължава да се проявява заплахата от крайноляв тероризъм; като има предвид, че тероризмът във всичките му форми и прояви трябва да бъде осъждан и че трябва да се води борба с него; като има предвид, че интернет е един от най-често използваните от терористичните организации инструменти за разпространение на терористично съдържание (9), набиране на нови членове и подбуждане на насилие;

Г. като има предвид, че съгласно доклад на Комисията, публикуван на 30 септември 2020 г. (10), в по-голямата част от държавите членки са установени сериозни пропуски в прилагането на Директива (ЕС) 2017/541 (11);

Д. като има предвид, че в Европа продължават да се появяват нови форми на организирана престъпна дейност, при които се използва променящата се уязвимост на обществото, като повечето организирани престъпни групи са замесени в няколко криминални дейности; като има предвид, че печалбите на организираните престъпни групи в ЕС се оценяват на 110 милиарда евро годишно, но само около 1 % от тези печалби се конфискува (12); като има предвид, че съществува силна връзка между организираната престъпност и корупцията;

Е. като има предвид, че през 2019 г. Комисията започна производства за установяване на неизпълнение на задължения срещу 23 държави членки за неспазване на Директива 2011/93/ЕС от 13 декември 2011 г. относно борбата със сексуалното насилие и със сексуалната експлоатация на деца, както и с детската порнография (13); като има предвид, че държавите членки са постигнали напредък в прилагането на Директивата, но все още има предизвикателства, по-специално във връзка с превенцията, наказателното право, както и закрилата, подкрепата и помощта за жертвите; като има предвид, че сексуалната принуда и изнудването на деца онлайн, както и сексуалната експлоатация въз основа на изрични материали, създадени от самите деца, се улесняват от широкото разпространение на онлайн устройства; като има предвид, че все по-голям брой деца и юноши стават жертва на онлайн сприятеляване с цел сексуална злоупотреба;

Ж. като има предвид, че сексуалната експлоатация продължава да бъде най-разпространената цел за трафика на хора в ЕС, докато в редица държави членки се съобщава за увеличаване на трафика с цел експлоатация на труда (14); като има предвид, че броят на присъдите и наказателните преследвания остава нисък в сравнение с регистрирания брой жертви; като има предвид, че цифровите технологии, социалните медии и интернет услугите са основни инструменти, използвани за набиране на жертви на трафик;

З. като има предвид, че по данни на Европейския център за мониторинг на наркотици и наркомании (ЕЦМНН) и на Европол пазарът на забранени наркотични вещества в ЕС, който става все по-сложен, адаптивен и иновативен, е с приблизителна стойност на търговията на дребно от около 30 милиарда евро годишно, а трафикът на забранени наркотични вещества представлява основен източник на приходи за организираните престъпни групи, които вероятно имат връзки с други незаконни дейности и тероризъм; като има предвид, че незаконният трафик на наркотици се превръща в двигател за увеличаване на насилието и корупцията и може да има обширни отрицателни последици за обществото; като има предвид, че броят на смъртните случаи в Европа, причинени от употребата на наркотици, изглежда стабилен — над 9 000 смъртни случая годишно (15), и като има предвид, че употребата на наркотици продължава да бъде важен проблем за общественото здраве;

И. като има предвид, че през 2019 г. Европол продължи да предоставя на държавите членки данни за оперативни анализи и процеси, както и активна подкрепа за знакови разследвания в трите области, представляващи постоянна заплаха за вътрешната сигурност на Съюза, а именно киберпрестъпността, тежката и организираната престъпност и тероризма;

Й. като има предвид, че през 2019 г. мрежата Прюм разполагаше с над 9,2 милиона ДНК профила, налични за сравнение в базите данни на всички държави членки, като през същата година бяха извършени над 2,2 милиона ДНК търсения; като има предвид, че освен това бяха извършени почти 400 000 търсения на дактилоскопични отпечатъци, които доведоха до 10 000 съответствия, и над 16 милиона търсения на данни за регистрация на превозни средства (16);

К. като има предвид, че съдебното сътрудничество по наказателноправни въпроси принадлежи към устоите на пространството на свобода, сигурност и правосъдие на Съюза и се основава на принципа на взаимно признаване на присъдите и съдебните решения; като има предвид, че взаимното признаване трябва да се основава на взаимно доверие между държавите членки; като има предвид, че разследването на много престъпления е свързано с доказателства, които се съхраняват електронно („цифрови доказателства“); като има предвид, че поради неефективността на съществуващите инструменти, например споразуменията за правна взаимопомощ и европейската заповед за разследване, при трансгранични разследвания компетентните органи често срещат практически трудности при получаването на съответните данни от доставчиците на услуги; като има предвид, че съществуващите процедури може да бъдат продължителни и съответните данни често се изтриват в момента, в който искането достигне до доставчика на услуги; като има предвид, че понастоящем съзаконодателите обсъждат законодателен пакет относно цифровите доказателства;

Л. като има предвид, че прилагането на Директивата относно процесуалните гаранции (17), чиято цел е осигуряването на справедливи наказателни производства, е незадоволително, което накърнява взаимното доверие и сътрудничеството между съдебните органи;

М. като има предвид, че Съдът на Европейския съюз неколкократно е постановявал, че повсеместното съхранение на данни и масовото наблюдение на електронни съобщения или на пътнически данни не е в съответствие с Хартата на основните права; като има предвид, че в своето решение по съединени дела C-511/18, C-512/18 и C520/18 Съдът на ЕС потвърди съдебната практика, установена в решение Tele2, като заключи, че е разрешено само избирателно запазване на данни, ограничено до определени лица или определена географска зона; като има предвид, че Съдът също така поясни, че IP адресите, разпределени за източника на дадено съобщение, могат да подлежат на общо и неизбирателно съхранение с цел борба със сериозната престъпност и сериозните заплахи за обществената сигурност, като обаче това съхранение подлежи на строги предпазни мерки;

Н. като има предвид, че прилагането на Директивата за правата на жертвите (18) не е задоволително, по-специално поради непълно и/или неправилно транспониране (19);

О. като има предвид, че кризата с COVID-19 значително изостри някои престъпления, като например производството и разпространението на онлайн материали, показващи сексуално насилие над деца, като в докладите се отчита, че в някои държави членки подобни материали са се увеличили с 25 %; като има предвид, че между 70 % и 85 % от децата, подложени на насилие, познават своя насилник и по-голямата част от децата стават жертва на хора, на които имат доверие; като има предвид, че съобщенията за домашно насилие, особено срещу жени и деца, са зачестили значително през този период; като има предвид доказаното въздействие на пандемията върху тежката и организираната престъпност и тероризма в Европа, а именно в области като киберпрестъпността, фалшифицирането на стоки, измамите и организираните престъпления против собствеността (20); като има предвид, че кризата води до забавяния и възпрепятства достъпа до правосъдие, помощ и подкрепа, а така също утежнява условията в затворите; като има предвид, че кризата утежни положението на мигрантите, като ги направи по-уязвими на злоупотреби от страна на престъпници и доведе до промяна на маршрутите за контрабанда на хора;

1. приветства публикуването на новата Стратегия на ЕС за Съюза на сигурност и подчертава необходимостта от ефективно прилагане и оценка на съществуващото законодателство на ЕС в тази област; изразява съгласие с Комисията, че при установяването на пропуски в регулаторната уредба и рамката за правоприлагане са необходими последващи действия под формата на законодателни и незаконодателни инициативи; освен това подчертава, че мерките в рамките на Стратегията за Съюза на сигурност трябва да бъдат достатъчно гъвкави, за да отговарят на постоянно променящите се обстоятелства и на факта, че престъпните организации променят начина си на действие;

2. подчертава, че всяко ново законодателно предложение трябва да бъде придружено от цялостна и задълбочена оценка на въздействието, която да обхваща и въздействието върху основните права и рисковете от дискриминация; подчертава ключовата роля на Агенцията на Европейския съюз за основните права (FRA) при оценката на зачитането на основните права;

3. подчертава, че независимо от естеството си тероризмът има за цел да застраши демократичните общества в Европа и да накърни европейските ценности; изразява съжаление относно множеството жертви на джихадистки нападения и крайнодесен екстремизъм през последните години; подчертава важната работа на правоприлагащите органи, които спомогнаха за осуетяването на много нападения; отбелязва, обаче, че заплахата от тероризъм в ЕС остава голяма; настоятелно призовава Комисията да гарантира пълното и бързо прилагане във всички държави членки на Директива (EС) 2017/541 относно борбата с тероризма; приветства новата програма на ЕС за борба с тероризма, която предложена от Комисията на 9 декември 2020 г., която насърчава съгласуван подход, основан на съществуващата работа, и обявените в нея нови инициативи за предвиждане, предотвратяване, защита и реагиране на терористични заплахи, които се основават на различни фактори, като например посочените в доклада TE-SAT на Европол за 2020 г.; счита, че мерките и действията, които са включени там, по-специално за координация, засилено сътрудничество на национално, регионално и международно равнище и обмен на информация между компетентните органи на държавите членки, за финансирането на тероризма, борбата с радикализацията офлайн и онлайн, за предотвратяване и образование, за борбата срещу словото на омразата, расизма и нетърпимостта, както и за защитата, помощта и подкрепата на жертвите на тероризъм, ще допринесат за по-ефективното посрещане в бъдеще на заплахата, която представлява тероризмът;

4. призовава Комисията и държавите членки да прилагат цялостен подход за предотвратяване и противодействие на радикализацията, който да съчетава политики в областта на сигурността, образованието, социални, културни и антидискриминационни политики, с участието на всички съответни заинтересовани страни, включително Мрежата за осведоменост по въпросите на радикализацията (RAN), местни инициативи на общностите, полицейско сътрудничество с хората по места, интеграция на езици и ценности, както и образование през целия живот; повтаря призива си към Комисията за тази цел да използва по-ефективно средствата на ЕС и да разработи методологии за оценка на ефективността на съответните програми;

5. подчертава, че образованието, включително развитието на умения за критично мислене, на цифрови умения и умения за онлайн безопасност, е от решаващо значение за средносрочната и дългосрочната превенция и е от ключово значение за намаляване на водещите до престъпна дейност радикализация и лишаване от права;

6. отново заявява, че макар и да не е единственият фактор, терористичното съдържание онлайн се е доказало като катализатор за радикализацията на лица, преди всичко на млади хора, някои от които са извършили терористични престъпления съгласно определението в Директива (ЕС) 2017/541; счита, че борбата срещу социалните неравенства е от решаващо значение за справяне с първопричините за радикализацията; подчертава необходимостта от бързо идентифициране и пълно премахване на терористично съдържание онлайн въз основа на ясни правни разпоредби, включително преглед от страна на човек и подходящи и стабилни гаранции, за да се гарантира пълно зачитане на основните права и конституционните стандарти; подчертава, че въпреки че е постигнат известен напредък в това отношение, дружествата трябва да бъдат ангажирани в по-голяма степен в този процес; призовава за установяването на прозрачни механизми, които да дават възможност за бързо откриване и докладване на терористично съдържание онлайн и да позволяват на гражданите на ЕС да маркират такова съдържание; счита, че предложението за регламент относно предотвратяването на разпространението на терористично съдържание онлайн ( 21 ) , договорено неотдавна между Парламента и Съвета, е важен инструмент в това отношение, и призовава за пълното му изпълнение веднага щом започне да се прилага; подчертава необходимостта от укрепване на капацитета на звеното на Европол за сигнализиране за незаконно съдържание в интернет (EU IRU);

7. припомня, че свободата на религията и свободата на изразяване са основни права, заложени в членове 10 и 11 от Хартата на основните права; призовава ЕС и неговите държави членки да се застъпват за тези основни права предвид неотдавнашните терористични атаки по религиозни подбуди;

8. приветства обявената от Комисията програма за справяне с организираната престъпност; повтаря предишните си призиви за преразглеждане на Рамково решение 2008/841/ПВР на Съвета от 24 октомври 2008 г. относно борбата с организираната престъпност ( 22 ) , както и призивите си за установяване на общо определение за организирана престъпност; счита, че това общо определение следва също така да отчита употребата на насилие, корупция или сплашване от страна на престъпни групи за получаване на контрол върху икономическите дейности или обществените поръчки или за оказване на влияние върху демократичните процеси; счита, че организираните престъпни групи могат да бъдат разбити по-ефективно, като бъдат лишени от печалбите от престъпления; във връзка с това подчертава необходимостта от допълнителни мерки за замразяване и конфискация на активи, включително активи, които не се основават на присъда, и призовава държавите членки да засилят сътрудничеството и обмена на информация в това отношение; отбелязва, че възникващите престъпни дейности като престъпленията срещу околната среда, организираната престъпност против собствеността или трафика на културни ценности, не трябва да бъдат пренебрегвани, тъй като те често служат за финансиране на други престъпни дейности;

9. приветства съобщението на Комисията от 7 май 2020 г. относно план за действие за всеобхватна политика на Съюза за предотвратяване на изпирането на пари и финансирането на тероризма, в което се установяват по-нататъшни подобрения в отговора на такива престъпления от страна на ЕС, по-специално при прилагането и изпълнението на действащото законодателство; изтъква отново необходимостта от по-добро сътрудничество между административните, съдебните и правоприлагащите органи в рамките на ЕС, и по-специално между звената за финансово разузнаване на държавите членки (ЗФР), в т.ч. посредством FIU.net; счита, че следва да се увеличи видимостта на съществуващите модели на сътрудничество в областта на сигурността, като Европейската мултидисциплинарна платформа за борба с криминални заплахи (EMPACT); счита, че ЕС следва да поеме водеща роля в така необходимите реформи на Специалната група за финансови действия (FATF); счита, че Директивата относно борбата с изпирането на пари трябва да бъде подложена на подробна оценка и ако е необходимо — да бъде преразгледана;

10. призовава институциите на ЕС и държавите членки да се борят решително срещу системната корупция и да разработят ефективни инструменти за предотвратяване, противодействие и санкциониране на корупцията и за борба с измамите, както и да осъществяват редовен мониторинг на използването на публичните средства; затова призовава Комисията да възобнови незабавно ежегодната си практика на мониторинг и изготвяне на доклад относно борбата с корупцията, като тази практика следва да обхваща всички държави членки, както и институциите, агенциите и органите на ЕС; поради това подчертава, че финансирането от ЕС в рамките на новата МФР и плана за възстановяване трябва да бъде предпазвано ефективно от използване от страна на организирани престъпни групи с цел корупция и измами;

11. припомня, че поради това, че някои държави членки предоставят разрешения за пребиваване и гражданство въз основа на програми за гражданство срещу инвестиции, често се улесняват корупцията и изпирането на пари, като по този начин в Съюза се внасят рискове за сигурността; приветства производствата за установяване на неизпълнение на задължения, започнати от Комисията ( 23 ) в това отношение; отново отправя своя призив към Комисията да използва изцяло правото си на законодателна инициатива, за да представи законодателно предложение за забрана или регулиране на тези програми;

12. подчертава необходимостта от увеличаване на усилията на равнището на Съюза и на национално равнище с цел справяне с еволюиращия феномен на сексуално насилие над деца онлайн и офлайн, включително предотвратяване, откриване и докладване на сексуално насилие над деца, както и премахване на материали, показващи сексуално насилие над деца онлайн, и подобряване на разследването и преследването на свързаните престъпления; взема под внимание съобщението на Комисията от 24 юли 2020 г. относно стратегията на ЕС за по-ефективна борба със сексуалното насилие над деца; отбелязва освен това намерението на Комисията да представи ново всеобхватно законодателно предложение, изискващо от доставчиците на услуги да откриват и докладват сексуално насилие над деца онлайн преди юни 2021 г.; очаква това предложение да бъде в пълно съответствие с основните права и да бъде придружено от задълбочена оценка на въздействието;

13. подчертава, че тези мерки трябва да бъдат допълнени от публична кампания за повишаване на осведомеността в сътрудничество с всички релевантни участници, включително организациите по правата на децата, която да образова децата, техните родители и учители относно опасностите онлайн; призовава за по-добра защита на децата, включително техните лични данни и неприкосновеност на личния живот, в интернет и призовава държавите членки да подкрепят съществуващите мрежи и кампании в тази област;

14. призовава държавите членки да приложат изцяло Директива 2011/93/ЕС и да осигурят подходящи човешки и финансови ресурси за цялостното прилагане на тази директива като въпрос от спешност; изразява съжаление относно факта, че наказателният кодекс в няколко държави членки предвижда много леки санкции за участие в сексуални дейности с дете, които не представляват ефективно възпиращо средство ( 24 ) ; призовава държавите членки да преразгледат тези санкции и да направят необходимите законодателни промени, за да приведат бързо своите правни кодекси в съответствие с разпоредбите на Директива 2011/93/ЕС; настоятелно призовава Комисията да направи оценка на това, дали Директивата трябва да бъде укрепена с включването на разпоредби относно защитата на жертвите, подкрепата за тях, както и относно превенцията на тези престъпления;

15. припомня на Комисията призива ѝ за определяне на представител на ЕС за правата на децата, който да служи като референтна точка по всички въпроси и политики на ЕС, свързани с децата; приветства решението на Комисията да включи в стратегията на ЕС от 24 юли 2020 г. за по-ефективна борба срещу сексуалното насилие над деца създаването на Европейски център за предотвратяване и борба със сексуалното насилие над деца, както се изисква в резолюцията на Парламента от 26 ноември 2019 г. относно правата на децата, като централна точка на европейския координиран и многостранен подход, включващ правоприлагане, превенция и помощ на жертвите на сексуално насилие над деца;

16. подчертава, че криптирането от край до край допринася за неприкосновеността на личния живот на гражданите, включително защитата на децата в интернет средата, допринася за сигурността на информационните системи, както и че е извънредно необходимо за разследващи журналисти и лица, сигнализиращи за нередности, наред с други, за да съобщават за закононарушения; посочва, че скритите възможности за достъп (т.нар. „задни вратички“) могат сериозно да компрометират силата и ефективността на криптирането и може да бъдат използвани за злоупотреби от престъпници и участници от държави извън ЕС, които се опитват да дестабилизират обществото ни; посочва факта, че престъпниците се адаптират бързо към новите развития и използват нововъзникващите технологии за незаконни цели; в тази връзка призовава държавите членки и Агенцията на Европейския съюз за обучение в областта на правоприлагането (CEPOL) да осигурят висококачествено обучение на правоприлагащите органи в съответните области; призовава Комисията да направи оценка на това, дали би могло да се намери регулаторно решение, което да позволи законосъобразен и целенасочен достъп за целите на правоприлагането до необходими данни, при спазване на основните права;

17. подчертава, че дезинформацията, особено когато е засилена от нови технологии като изкуствен интелект и дълбинни фалшификати, независимо дали се използват от държавни или недържавни участници, може да представлява заплаха за демокрацията и сигурността; призовава Комисията да направи борбата с дезинформацията неотменима част от нашата стратегия на Съюза за сигурност, включително чрез отпускане на адекватно финансиране; отбелязва Плана за действие за европейска демокрация, който разглежда предизвикателството на дезинформацията като потенциална заплаха за вътрешната сигурност; припомня значението на кампаниите за повишаване на осведомеността с цел информиране на гражданите относно факта, че се използват такива техники за дезинформация;

18. признава, че противодействието на хибридните заплахи, целящи да отслабят социалното сближаване и да подкопаят доверието в институциите, както и повишаването на устойчивостта на ЕС, са важен елемент от стратегията на Съюза за сигурност; в тази връзка подчертава необходимостта от по-силно сътрудничество между държавите членки и от по-добра координация на равнище ЕС между всички участници, за да се противодейства на тези заплахи; приветства ключовите мерки за борба с хибридните заплахи, определени от Комисията, и подчертава необходимостта от интегриране на хибридните съображения в разработването на по-широки политики;

19. подчертава, че новите и развиващите се технологии присъстват във всички аспекти на сигурността и създават нови предизвикателства и заплахи за сигурността; подчертава значението на сигурната критична инфраструктура, включително цифровата и комуникационната инфраструктура; призовава Комисията проакивно да планира проучването, разработването и внедряването на нови технологии с цел осигуряване на вътрешната сигурност на ЕС, при пълно зачитане на основните права и европейските ценности; подчертава, че ЕС не трябва да финансира технологии, които нарушават основните права;

20. подчертава, че 5G инфраструктурата представлява стратегически елемент от бъдещата европейска сигурност, както и основен елемент от европейската стратегическа устойчивост; призовава Комисията да разработи план за изграждане на европейска 5G мрежа, включително финансиране за развитието ѝ в Европа, както и план за постепенното премахване и замяната на 5G технология от трети държави, които не зачитат основните права и европейските ценности;

21. отбелязва, че организираната престъпна контрабанда често е тясно преплетена с други форми на организирана престъпност; очаква планът за действие на ЕС срещу контрабандата на мигранти за периода 2021—2025 г. да предложи действия за подобряване на капацитета за предотвратяване, идентифициране, разследване и наказателно преследване на престъпните мрежи за контрабанда; счита, че сред основните си аспекти планът за действие следва да разгледа използването на платформи на социалните медии и платформи за онлайн съобщения, използвани от контрабандисти за реклама на услуги и за набиране на клиенти; счита, че особено внимание трябва да се обърне на непридружените непълнолетни, които представляват силно уязвима група и са изправени пред различни рискове, включително насилие, злоупотреба и експлоатация, по миграционните пътища към и в рамките на ЕС ( 25 ) ; отбелязва ролята на агенциите и органите на ЕС, по-специално Центъра на Европол за борба с контрабандата на мигранти (EMSC); призовава държавите членки да спазват международното право, когато се занимават с хуманитарна помощ за бедстващите по море в съответствие с насоките на Комисията за 2020 г.;

22. приветства приемането на плана за действие на ЕС относно трафика на огнестрелни оръжия за периода 2020 — 2025 г., включително на подходящи показатели и разпоредби относно докладването, както и обхващането на партньорите от Югоизточна Европа (Западните Балкани, Молдова и Украйна), като същевременно се засилва сътрудничеството с държавите в региона на Близкия изток и Северна Африка; приветства намерението на Комисията да въведе системно и хармонизирано събиране на данни относно изземването на огнестрелни оръжия;

23. призовава за бързо изпълнение на подготвителното действие, предложено от Европейския парламент, относно ефикасния мониторинг на даркнета на равнището на ЕС и призовава държавите членки и Комисията да разгледат по-нататъшни действия за предотвратяването на трафика на огнестрелни оръжия в даркнета;

24. приветства предложението на Комисията за потвърждаване на ангажимента на Съюза и на държавите членки за защита на здравето и сигурността на гражданите от заплахи, свързани с наркотиците, чрез приемането на нова програма на ЕС за наркотиците за следващите пет години; счита, че политиката на Съюза по отношение на наркотиците следва да продължи да се стреми към интегриран, балансиран, мултидисциплинарен подход, основан на факти и на спазване на правата на човека, и да бъде тясно координирана с външната дейност на Съюза; настоява, че действията на Съюза в областта на забранените наркотични вещества следва да отделят сравнимо внимание и ресурси както на предлагането, така и на търсенето, и призовава за по-силен акцент върху рехабилитацията и превенцията в плана за действие на ЕС, включително чрез кампании за повишаване на осведомеността, посветени специално на децата и младите хора;

25. подкрепя участието на гражданското общество и други заинтересовани страни в текущите дискусии, свързани със съобщението на Комисията относно програмата и плана за действие на ЕС относно наркотиците за периода 2021 — 2025 г.; счита, че националните отговори и тези на Съюза по отношение на предизвикателствата, свързани с употребата на наркотици, следва да бъдат изготвени с възможно най-широко участие на заинтересованите страни, включително лицата, употребяващи наркотици; призовава за разширяване на мандата на ЕЦМНН с цел включване на многостранните зависимости;

26. отбелязва законодателното предложение на Комисията от 9 декември 2020 г. ( 26 ) за укрепване на мандата на Европол в рамките на мисията и задачите на агенцията, установени в Договора, с оглед на това, Европол да може да изпълнява по-добре своята роля на център за обмен на информация в областта на правоприлагането и за сътрудничество в борбата срещу тероризма и тежката и организираната престъпност в ЕС, и за предоставяне на Европол на съответните инструменти за по-ефективно сътрудничество с всички съответни партньори; подчертава, че такива промени следва да бъдат съпроводени от повишена политическа отчетност, както и засилен съдебен и парламентарен контрол, със силен акцент върху отчетността, прозрачността и зачитането на основните права; подчертава, че преразглеждането на мандата на Европол следва да приведе изцяло режима за защита на данните, прилаган от агенцията, в съответствие с Регламент (ЕС) 2018/1725 ( 27 ) ; изисква да бъде представена оценка на настоящата правна рамка за мандата на Европол, както е предвидено в член 68 от действащия регламент за Европол;;

27. отбелязва възможното модернизиране на законодателната рамка на решенията от Прюм; признава недостатъците и потенциалните подобрения, които са установени от различни експерти и се дължат, наред с другото, на недостатъчно качество на данните; припомня значението на публично достъпни и точни данни относно използването на рамката от Прюм и призовава Комисията да събере тези данни от всички участващи държави членки с цел да бъде надлежно оценена настоящата рамка от Прюм и да се даде възможност за пълноценен демократичен контрол; изисква всяко ново предложение да съдържа задължение за държавите членки да предоставят тези данни на Комисията, които трябва да се използват за редовни и публично достъпни доклади за преглед; изисква освен това предложението да бъде придружено от задълбочена оценка на въздействието, обхващаща последиците за основните права, която следва да покаже дали автоматичният обмен на данни би имал добавена стойност, както и дали са необходими допълнителни категории биометрични данни; подчертава, че всяко ново решение трябва да зачита принципите на необходимост и пропорционалност, както и достиженията на правото на ЕС в областта на защитата на данните и да осигурява строги предпазни мерки за защита на основните права;

28. подчертава, че Директивата за предварителна информация за пътниците ( 28 ) („Директива за API“) е допринесла за по-ефективен граничен контрол и идентифициране на лица, които представляват заплаха за сигурността; отбелязва намерението на Комисията да представи нова версия на Директивата за API, която да бъде в съответствие с разпоредбите на Договора от Лисабон и достиженията на правото в областта на защитата на данните; очаква това преразглеждане да бъде придружено от задълбочена оценка на въздействието, включително последиците за основните права;

29. припомня, че през последните години бяха финализирани важни законодателни инициативи на ЕС с цел разкриване на престъпници по външните му граници и подобряване на ефективността на полицейското сътрудничество с цел да се допринесе за постигането на високо равнище на сигурност в рамките на пространството на свобода, сигурност и правосъдие на Съюза; припомня освен това, че тези инициативи включват нова архитектура за информационните системи на ЕС и тяхната оперативна съвместимост и че сега вниманието следва да се съсредоточи върху навременното им прилагане, при пълно зачитане на основните права;

30. подчертава, че достатъчният капацитет за обработка на информация от правоприлагащите органи е жизненоважна част от цялата верига на усилията за сигурност в Съюза като цяло; посочва, че недостатъчният капацитет в една или повече държави членки сериозно отслабва ефективността на политиките на ЕС в областта на сигурността; призовава Комисията да направи всичко в рамките на своите правомощия, за да осигури достатъчен капацитет за обработка на информация в държавите членки;

31. признава работата на Евроюст за подпомагане и координиране на работата на националните съдебни органи при разследването и наказателното преследване на транснационалните престъпления; призовава за увеличаване на усилията за насърчаване на взаимното доверие между съдебните органи, включително чрез ефективното прилагане на директивите за пътната карта за процедурите, и за улесняване и ускоряване на обмена на информация и комуникация в рамките на съдебния сектор в Европейския съюз; подчертава, че съдебното сътрудничество по наказателноправни въпроси изостава в цифровизацията; призовава Комисията и държавите членки да предоставят на съдебните органи финансова подкрепа, за да осигурят адекватни аналитични стандарти и подходящи цифрови инструменти за обработка на все по-големи и сложни количества информация, да улеснят и ускорят сътрудничеството им и да позволят сигурен обмен на информация; приветства съобщението на Комисията от 2 декември 2020 г. относно цифровизацията на правосъдието в ЕС и предложението за регламент относно компютризирана система за комуникация при трансгранични граждански и наказателни производства (системата e-CODEX);

32. посочва, че съдебното сътрудничество между държавите членки и взаимното признаване на съдебни решения и присъди следва да бъдат подобрени, включително чрез навременно и правилно прилагане на инструментите за съдебно сътрудничество по наказателноправни въпроси; посочва, че някои развития в областта на положението с принципите на правовата държава в няколко държави членки са оказали влияние върху този обмен на информация и полицейското и съдебното сътрудничество като цяло; подчертава, във връзка с това, че взаимното доверие се основава на общо разбиране за ценностите на ЕС, залегнали в член 2 от ДЕС, включително принципите на правовата държава, чиито основни компоненти са независимите съдебни органи и борбата с корупцията;

33. отново призовава за по-нататъшни действия за подобряване на обучението на правоприлагащите органи във връзка със стратегиите за борба с расизма и дискриминацията и за предотвратяване, идентифициране и забрана на расовото и етническото профилиране и насилие; призовава държавите членки да инвестират в тази област и да си сътрудничат със CEPOL и Европейската мрежа за съдебно обучение; подчертава, че продължава да съществува необходимост от постоянно обучение относно тенденциите в областта на радикализацията, тероризма и изпирането на пари;

34. приветства създаването на Европейска прокуратура (EPPO); призовава за запазване на нейната независимост и за гарантиране на ефективното ѝ функциониране в националните съдебни процедури; изразява загриженост, че Комисията е допуснала значителен пропуск, като не е взела предвид ролята на Европейската прокуратура за укрепване на нашия Съюз на сигурност: призовава за оценката на евентуално разширяване на мандата на Европейската прокуратура в съответствие с член 83 от ДФЕС, след като Европейската прокуратура започне да функционира пълноценно;

35. призовава държавите членки да гарантират пълното и правилно прилагане на Директивата за правата на жертвите и другите правила на ЕС относно правата на жертвите; приветства приемането на стратегията за правата на жертвите и създаването на длъжността координатор на Комисията за правата на жертвите; отново отправя своя призив да се обърне специално внимание на уязвимите жертви и за възможността да се изплаща компенсация от иззетите и конфискувани активи и облагите от престъпления; отново призовава за осигуряване на устойчиво финансиране на службите за подкрепа на жертвите;

36. отново заявява необходимостта от ефективна защита и помощ за уязвимите жертви на трафик на хора, включително тяхното повторно интегриране в обществото, с особено внимание към непридружените непълнолетни лица; изтъква необходимостта от обучение на служителите на правоприлагащите органи относно психологическите аспекти на трафика, както и от подход, който е съобразен с особеностите на половете и децата и прилага законодателството за борба с дискриминацията;

37. подчертава, че равенството между половете е ключов аспект в борбата с радикализацията, намаляването на домашното насилие и предотвратяването на сексуалното насилие и малтретирането на деца; призовава Комисията да включи мерки в подкрепа на равенството между половете като важен компонент на превенцията в своята стратегия за сигурност и призовава Съвета да задейства клаузата за преход, като приеме единодушно решение за определяне на насилието срещу жени и момичета (и други форми на насилие, основано на пола) като една от областите на престъпност, определени в член 83, параграф 1 от ДФЕС; призовава Комисията и държавите членки да дадат приоритет на борбата срещу домашното насилие чрез предоставяне на услуги за подкрепа, създаване на специализирани правоприлагащи звена и наказателно преследване на тези престъпления; призовава Комисията и държавите членки да предоставят актуализирани данни в това отношение; призовава ЕС и държавите членки да ратифицират Истанбулската конвенция;

38. изразява съжаление за систематичната липса на пълно и своевременно прилагане на мерките за сигурност на ЕС от държавите членки; счита, че мерките за сигурност трябва да се прилагат не само от буквата на закона, но също и в по-широк смисъл; отбелязва, че ако систематично мерките за сигурност не се прилагат изцяло и навреме, съществува риск те да бъдат нищожни, да не водят до по-голяма сигурност, и съответно вече да не отговарят на изискванията за необходимост и пропорционалност; призовава Комисията да започне производства за установяване на нарушение веднага след крайния срок за транспониране или след установяване на нарушение;

39. подчертава значението на доказателствата за ефективността на текущи мерки за сигурност на ЕС; отбелязва, че степента, до която ограничаването на основните права може да се счита за необходимо и пропорционално, зависи от ефективността на политиките, доказани с обществено достъпни количествени и качествени данни; изразява съжаление относно факта, че досега Комисията е предоставила само непотвърдени данни за мерки за сигурност, но не и количествени данни;

40. призовава Комисията редовно да оценява съществуващите политики и споразумения за сигурност и да ги привежда в съответствие с практиката на Съда на ЕС, когато е необходимо; счита, че споразуменията за резервационни данни на пътниците (PNR) със САЩ и Австралия трябва спешно да бъдат променени, за да бъдат в съответствие с практиката на Съда на ЕС, и счита, че отказът на Комисията да предприеме съответните действия представлява сериозен пропуск;

41. изразява загриженост относно възлагането на някои дейности от правоприлагащите агенции съответно на частния сектор и призовава за по-добър надзор върху всяко публично-частно сътрудничество в областта на сигурността; изразява съжаление относно липсата на прозрачност на финансирането от ЕС за частни дружества, които създават системи за сигурност или части от тях;

42. изразява дълбока загриженост относно липсата на средства, разпределяни на някои агенции на ЕС, действащи в областта на правосъдието и вътрешните работи, за да изпълнят изцяло мандата си; призовава за подходящи финансови и човешки ресурси за агенциите и органите на ЕС в областта на правосъдието и вътрешните работи, за да може ЕС да изпълни стратегията на Съюза за сигурност;

43. възлага на своя председател да предаде настоящата резолюция на Съвета и на Комисията.

(1) Приети текстове, P9_TA(2019)0022.

(2) Приети текстове, P9_TA(2020)0204.

(3) ОВ C 388, 13.11.2020 г., стр. 42.

(4) Приети текстове, P9_TA(2019)0021.

(5) Приети текстове, P9_TA(2020)0173.

(6) Приети текстове, P9_TA(2019)0066.

(7) Доклад за обстановката и тенденциите в ЕС, свързани с тероризма, (TE-SAT) за 2020 г. (European Union Terrorism Situation and Trend Report, 2020), публикуван на 23 юни 2020 г.; Оценка за заплахите от организираната престъпност, ползваща се от интернет (IOCTA) 2020, публикувана на 5 октомври 2020 г., Доклад „Използване на изолацията: Извършители и жертви на онлайн сексуално насилие над деца по време на пандемията от COVID-19“, публикуван на 19 юни 2020 г.

(8) Европол, TE-SAT 2020, стр. 66.

(9) Европол, TE-SAT 2020, стр. 24.

(10) Доклад на Комисията от 30 септември 2020 г. въз основа на член 29, параграф 1 от Директива (ЕС) 2017/541 на Европейския парламент и на Съвета от 15 март 2017 г. относно борбата с тероризма (COM(2020)0619).

(11) ОВ L 88, 31.3.2017 г., стр. 6.

(12) Стратегия на ЕС за Съюза на сигурност, стр. 19.

(13) ОВ L 335, 17.12.2011 г., стр. 1.

(14) Работен документ на службите на Комисията, придружаващ третия доклад относно напредъка в борбата с трафика на хора (2020 г.), в съответствие с изискванията в член 20 от Директива 2011/36/ЕС относно предотвратяването и борбата с трафика на хора и защитата на жертвите от него, стр. 3 (SWD(2020)0226).

(15) ЕЦМНН, Европейски доклад за наркотиците за 2020 г.; Тенденции и развития, септември 2020 г., стр. 66.

(16) Deloitte Consulting & Advisory CVBA, Study on the Feasibility of Improving Information Exchange under the Prüm decisions (Проучване на осъществимостта на подобряването на обмена на информация съгласно решенията от Прюм), май 2020 г., стр. 7.

(17) ОВ L 132, 21.5.2016 г., стр. 1.

(18) ОВ L 315, 14.11.2012 г., стр. 57.

(19) Доклад на Комисията от 11 май 2020 г. относно прилагането на Директива 2012/29/ЕС на Европейския парламент и на Съвета от 25 октомври 2012 г. за установяване на минимални стандарти за правата, подкрепата и защитата на жертвите на престъпления и за замяна на Рамково решение 2001/220/ПВР на Съвета, стр. 9 (COM(2020)0188).

(20) Европол, „Как престъпността, свързана с COVID-19, зарази Европа през 2020 г.“, 12 ноември 2020 г.

(21) COM(2018)0640.

(22) ОВ L 300, 11.11.2008 г., стр. 42.

(23) Производства за установяване на неизпълнение на задължения срещу Кипър и Малта от 20 октомври 2020 г. във връзка с техните програми за гражданство срещу инвестиции, наричани също програми за „златен паспорт“.

(24) Доклад на Комисията от 16 декември 2016 г. с оценка на степента, в която държавите членки са взели необходимите мерки, за да се съобразят с Директива 2011/93/ЕС от 13 декември 2011 г. относно борбата със сексуалното насилие и със сексуалната експлоатация на деца, както и с детската порнография, стр. 8 (COM(2016)0871).

(25) Европейски център за борба с контрабандата на мигранти (Европол), Четвърти годишен доклад за дейността — 2020 г.

(26) Предложение за регламент на Европейския парламент и на Съвета за изменение на Регламент (ЕС) 2016/794, по отношение на сътрудничеството на Европол с частноправни субекти, обработването на лични данни от Европол в подкрепа на наказателни разследвания и ролята на Европол в областта на научните изследвания и иновациите (COM(2020)0796).

(27) ОВ L 295, 21.11.2018 г., стр. 39.

(28) Директива 2004/82/ЕО на Съвета от 29 април 2004 г. относно задължението на превозвачите да съобщават данни на пътниците (ОВ L 261, 6.8.2004 г., стр. 24).